О Б Р А З Л О Ж Е Њ Е

I. УСТАВНИ ОСНОВ ЗА ДОНОШЕЊЕ ЗАКОНА

Уставни основ за доношење овог закона садржан је у члану 99. став 1. тачка 4. Устава Републике Србије („Службени гласник РС”, брoj 98/06), према коме Народна скупштина потврђује међународне уговоре када је законом предвиђена обавеза њиховог потврђивања.

II. РАЗЛОЗИ ЗА ПОТВРЂИВАЊЕ УГОВОРA

Разлози за потврђивање Уговорa о зајму између Владе Републике Србије и Фонда за развој Абу Дабија за буџетску подршку, који је потписан 4. октобра 2016. године у Београду (у даљем тексту: Уговор о зајму), садржани су у одредби члана 5. став 2. Закона о јавном дугу („Службени гласник РС”, бр. 61/05, 107/09, 78/11 и 68/15) према којој Народна скупштина одлучује о задуживању Републике Србије и одредби члана 14. став 1. Закона о закључивању и извршавању међународних уговора („Службени гласник РС”, број 32/13) према којој Народна скупштина, између осталог, потврђује уговоре којима се стварају финансијске обавезе за Републику Србију.

Законом о буџету Републике Србије за 2016. годину („Службени гласник РС”, број 103/15) у члану 3.Б. предвиђено је директно задуживање Републике Србије у износу до 2 милијарде УСД код Владе Емирата Абу Даби (Уједињени Арапски Емирати).

У складу са прелиминарним договорима на највишем нивоу, српска страна се званичним путем обратила Фонду за развој Абу Дабија (Влада Емирата Абу Даби, Уједињени Арапски Емирати) затраживши одобрење кредитне линије у износу од 1.000.000.000 УСД, што је резултирало договором на међудржавном нивоу о условима финансијског аранжмана и закључивању одговарајућег уговора о зајму између Републике Србије и Фонда за развој Абу Дабија, који је потписан 4. октобра 2016. године у Београду.

Закључцима Владе 05 Број: 48-7254/2016 од 12. августа 2016. године и 05 Број: 48-8861/2016 од 29. септембра 2016. године утврђена је Основа за вођење преговора и усвојен Нацрт уговора о зајму између Владе Републике Србије и Фонда за развој Абу Дабија (у даљем тексту: Фонд) за буџетску подршку.

С обзиром на напоре које Влада улаже за очување стабилности система јавних финансија и спровођење буџета према усвојеном плану у условима ограничених финансијских могућности, кредитна подршка Фонда допринеће ублажавању неповољних утицаја на фискалну позицију, економску и финансијску стабилност Републике Србије. Тренутна ситуација обавезује Владу да на одговарајући и најповољнији начин обезбеди финансијска средства у складу са потребама јавне потрошње и економским кретањима до краја ове и у наредним годинама.

Средства зајма који је одобрен Републици Србији од стране Фонда, у краткорочној перспективи користиће се за финансијску подршку буџету, али средњорочно гледано, пружиће подршку економском опоравку земље и наставку започетих реформи.

Имајући у виду тренутна кретања на међународном финансијском тржишту и кредитни рејтинг Републике Србије, финансијски услови под којима је Фонд одобрио зајам овакве врсте оцењени су као веома повољни.

Уговором о зајму Фонд одобрава Републици Србији финансијска средства под следећим условима:

- зајам еквивалентан износу од 3.673.000.000 УАЕ дирхама (приближно 1.000.000.000 УСД), који ће се користити у пет транши до износа који неће прелазити 734.600.000 УАЕ дирхама (приближно 200.000.000 УСД), при чему ће временски период између повлачења бити најмање 6 (шест) месеци;

- крајњи рок за повлачење средстава зајма је 31. децембар 2021. године, уз могућност његовог продужетка;

- зајмопримац плаћа камату и накнаду за покриће административних трошкова зајма, које се обрачунавају од датума повлачења, по стопи од 2,25% годишње на повучени, а неизмирени износ главнице зајма;

- у складу са политиком Фонда предвиђена је годишња накнада за посебне уговорне обавезе које Фонд преузима на захтев Зајмопримца од 0,5% годишње, али такви трошкови не би требало да настану јер српска страна неће упућивати посебне захтеве за уговорне обавезе ове врсте;

- период доспећа зајма је 10 (десет) година, укључујући период почека у трајању од 5(пет) година, док је период отплате 5 (пет година). Прва рата отплате главнице доспева 5. октобра 2021. године, а последња 5. априла 2026. године;

- полугодишња отплата обавеза на дан 5. априла и 5. октобра сваке године.

III. ОБЈАШЊЕЊЕ ОСНОВНИХ ПРАВНИХ ИНСТИТУТА И ПОЈЕДИНАЧНИХ РЕШЕЊА

Одредбом члана 1. овог закона потврђује се Уговор о зајму између Владе Републике Србије и Фонда за развој Абу Дабија, који је потписан 4. октобра 2016. године у Београду, Република Србија (у даљем тексту: Уговор о зајму).

Одредба члана 2. овог закона садржи текст Уговора о зајму у оригиналу на енглеском и арапском језику и у преводу на српски језик.

Одредбом члана 3. овог закона уређује се ступање на снагу овог закона.

IV. ПРОЦЕНА ФИНАНСИЈСКИХ СРЕДСТАВА ПОТРЕБНИХ ЗА СПРОВОЂЕЊЕ ЗАКОНА

За спровођење овог закона обезбеђиваће се средства у буџету Републике Србије.

V. РАЗЛОЗИ ЗА ДОНОШЕЊЕ ЗАКОНА ПО ХИТНОМ ПОСТУПКУ

Разлози за доношење овог закона по хитном поступку, сагласно члану 167. Пословника Народне скупштине („Службени гласник РС”, број 20/12-пречишћен текст) произлазе из чињенице да је повлачење средстава по Уговору о зајму, условљено ступањем на снагу закона о потврђивању Уговора о зајму.